Diari Oficial de la Generalitat Valenciana


Sumari del DOGV 9959, del 17-10-2024 (2024/10206)

RESOLUCIÓ de 25 de setembre de 2024, per la qual s'accepta la cessió gratuïta efectuada per l'Ajuntament de València mitjançant mutació demanial externa, d'una parcel·la de 819,03 m² situada al carrer Vint-i-cinc d'Abril, cantonada amb el carrer Art Major de la Seda, per a la construcció d'un centre de salut en este municipi.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9959

Data del DOGV
:   17-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10650

CVE
:   BXBD-A-8367-78039

Data del document
:   25-09-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

L’Ajuntament de València, en acord de la Junta de Govern Local d’11 de març de 2005, va aprovar la cessió gratuïta a la Generalitat de l’ús d’una parcel·la de 814,94 m² situada al carrer Art Major de la Seda de València, per a la construcció d’un centre de salut.

La Direcció General de Recursos Econòmics de la Conselleria de Sanitat, mitjançant escrit de 28 de juliol de 2006, va proposar l’acceptació de la cessió i posterior adscripció a la Conselleria de Sanitat.

En data 18 de febrer de 2011, es va celebrar una nova junta de govern local en la qual es va acordar, entre altres pactes, realitzar les operacions patrimonials corresponents per a conformar la parcel·la per a ús sanitari-assistencial, destinada a centre de salut, amb una superfície corresponent, finalment, a 819,03 m², després de la segregació i les agrupacions corresponents, que a continuació haurien de regularitzar-se registralment.

Posteriorment, l’Ajuntament de València, en acord de la Junta de Govern Local de 25 de juliol de 2014, va deixar sense efecte la cessió realitzada en acord de la Junta de Govern Local d’11 de març de 2005 i va aprovar la cessió gratuïta a la Generalitat de la propietat d’una parcel·la de 819,03 m² situada al carrer Vint-i-cinc d’Abril de València, per a la construcció d’un centre de salut.

El citat immoble consta inscrit en el Registre de la Propietat de València núm. 2, en el tom 3050, llibre 350, foli 179, finca núm. 14931, de la secció 7a A, afores de València, parcel·la cadastral 38246011YJ2732D0001UO.

Des d’esta direcció general, en data 22 d’agost de 2014, se sol·licita de la Conselleria de Sanitat que presente una nova proposta d’acceptació de cessió de propietat. En resposta a este requeriment, en data 23 de juliol de 2024 ha tingut entrada en esta direcció general un ofici de la Direcció General de Gestió Econòmica, Contractació i Infraestructures, de la Conselleria de Sanitat, subscrit en data 22 de juliol de 2024, en el qual es proposa l’acceptació de la parcel·la i la seua posterior adscripció a eixa conselleria, tenint en compte que sobre la parcel·la ja es troba construït i està en funcionament el Centre de Salut Nou Moles.

Així, doncs, en data 13 de setembre, mitjançant la resolució del director general de Patrimoni, es va adoptar un acord d’inici per a l’acceptació de la cessió a la Generalitat, mitjançant mutació demanial externa, de la parcel·la propietat de l’Ajuntament de València.

L’article 37 de la Llei 14/2003, de 10 d’abril, de patrimoni de la Generalitat Valenciana, establix que: «Les administracions territorials de la Comunitat Valenciana podran afectar béns i drets demanials a un ús o servici públic competència de la Generalitat i transmetre-li la titularitat d’estos quan resulten necessaris per al compliment dels seus fins. L’administració adquirent mantindrà la titularitat del bé mentres continue afectat a l’ús o el servici públic que va motivar la mutació i, per tant, conserve el seu caràcter demanial. Si el bé o dret no fora destinat a l’ús o el servici públic o deixara de destinar-se posteriorment, revertirà a l’administració transmitent i s’integrarà en el seu patrimoni amb totes les seues pertinences i accessions.»

D’altra banda, l’article 44 de l’esmentada llei establix, en el punt 1, que «la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat», i, en el punt 2, que «la competència per a l’acceptació correspon al titular de la conselleria competent en matèria de patrimoni a proposta del departament interessat.»

Així mateix, l’article 27.2, apartat c, de la Llei 14/2003 disposa que l’adquisició de béns i drets en virtut de transferència o cessió administrativa porta implícita l’afectació de béns i drets a l’ús general o al servici públic. Per consegüent, una vegada formalitzada la cessió mitjançant mutació demanial externa, l’immoble queda automàticament afectat al servici públic i adscrit a la Conselleria de Sanitat. En conseqüència, sobre la base dels citats articles de la Llei 14/2003, de 10 d’abril, de patrimoni de la Generalitat Valenciana, i fent ús de les atribucions conferides per la legislació vigent,

RESOLC

*Primer*

Acceptar la cessió gratuïta, mitjançant mutació demanial externa, de la parcel·la situada al carrer Vint-i-cinc d’Abril cantó amb el carrer Art Major de la Seda de València, amb una superfície de 819,03 m² i que consta inscrita en el Registre de la Propietat de València núm. 2, en el tom 3050, llibre 350, foli 179, finca núm. 14897, de la secció 7a A, afores de València, parcel·la cadastral 38246011YJ2732D0001UO.

L’immoble s’accepta lliure de càrregues i gravàmens i al corrent de qualsevol gasto.

*Segon*

La cessió gratuïta realitzada per l’Ajuntament de València s’efectua per a destinar l’immoble a la construcció d’un centre de salut, en compliment d’acord de la Junta de Govern Local de 25 de juliol de 2014, en la qual es convé cedir gratuïtament a la Generalitat Valenciana la parcel·la anteriorment descrita.

*Tercer*

En cas que l’esmentada parcel·la no fora destinada a l’ús o el servici públic o deixara de destinar-se posteriorment, revertirà a l’Ajuntament i s’integrarà en el seu patrimoni amb totes les seues pertinences i accessions.

*Quart*

L’immoble acceptat haurà d’incorporar-se a l’Inventari general de béns i drets de la Generalitat en concepte de bé de domini públic, afecte al servici públic sanitari i adscrit a la Conselleria de Sanitat, a qui correspondran les competències demanials sobre este, inclosa la seua administració, defensa i conservació. Així mateix, haurà d’inscriure’s a nom de la Generalitat Valenciana en el registre de la propietat i en el cadastre.

*Quint*

Notificar la present resolució a l’Ajuntament de València i a la Conselleria de Sanitat, procedir a la seua publicació en el *Diari Oficial de la Generalitat Valenciana*, en compliment del que es disposa en l’article 44 de la Llei 14/2003, de 10 d’abril, de patrimoni de la Generalitat Valenciana.

Contra este acte, que posa fi a la via administrativa, es podrà interposar un recurs contenciós administratiu en el termini de dos mesos, a comptar de l’endemà de la notificació, davant de la jurisdicció contenciosa administrativa, de conformitat amb el que es disposa en l’article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant de l’òrgan que va dictar l’acte, en el termini de dos mesos comptats des que l’administració requeridora en tinguera coneixement, de conformitat amb el que es disposa en l’article 44 de la Llei 29/1998.

  

València, 25 de setembre de 2024

(p. d. Resolució 12.02.2024; DOGV 9792, 20.02.2024)

Antonio Joaquín Woodward Poch

Director general de Patrimoni